  Виталий Пронин Кемалась ик ӧвӧл Сарапулысь Н. Крупская нимо шор библиотека кыкетӥзэ пыриськиз ини «Библиоуй - 2013» ужрадэ. Та акция сӥземын вал славян письменность кылдэм дырысен 1 150 ар тырмонлы.Сарапулысь библиотекаын ужасьёс городысь калыклы нош ик луонлык сётӥзы тунсыко ужрадэ пыриськыны но маке выльзэ тодыны, астэ возьматыны но выль эшъёс шедьтыны. Библиоуе лыктэмъёсты пумитазы Н. Гогольлэн, А. Пушкинлэн но Л. Толстойлэн произведениосысьтыз геройёс. Та образъёсты зэм но паймымон шудӥзы Сарапаулысь драмая театрысь артистъёс.Удмурт Элькунысь культурая, печатья но ивортодэтъя министерстволэн пресс-службаез ивортэмъя, ужрад пӧртэм люкетъёслэсь кылыдтэмын вал. Котькудӥз аслыз тупасьсэ, сюлмызлы матын луисьсэ шедьтӥз. Кин ке Сарапуллэн историеныз тодматскиз, кин ке крезьгур дуннее зымиз. Мылкыд карисьёс кылзӥзы хип-хоп, рэп. Сарпулысь 26 номеро училищеысь усточиос куноосты туала модаен тодматӥзы. Кылбурчиос дорын но калык ӧжыт ӧй вал. Егитъёс пумиськылӥзы та городысь тодмо кылбурчиосын - Михаил Борисовен, Ольга Столяроваен Юрий Селивановен, Валентина Степанишинаен но мукетъёсыныз. Кылбуръёсын черламтэ адямиос киужен выризы, Сарапулысь кибашлыослэсь ужъёссэс учкизы, асьсэос маке пӧрмытыны тыршизы. Праздниклэн пумаз тужгес но устооссэ кузьымъёсын данъязы.Галина СемёноваТуспуктэмез: izvestiaur.ru Теги: Библиотека Сарапул  